- Vi besøger alle mødre i Aalborg Kommune, der har født efter den 1. september, fortæller politikommissær Jørgen Birger Jensen. Det drejer sig om cirka 100 nybagte mødre. Politiet erkender at barnet kan være født i den anden ende af landet og så har man ikke mange chancer for at finde moderen. - Men vi går udfra at der må have været et vist lokalkendskab, fordi vi stadig mener at liget blev begravet i grusgraven, siger Jørgen Birger Jensen. Derfor er det i første omgang nybagte mødre i Aalborg Kommune, der bliver tjekket. - Hvis barnet er født i dølgsmål (uden for det offentlige system, Red.), har vi ikke mange chancer. Derfor opfordrer vi stadigvæk moderen, der må have det forfærdeligt, til at melde sig, siger Jørgen Birger Jensen. Politiet kan kontaktes på telefon 9630 1448.

Referat:
Nordjyllands Politi går nu systematisk til værks i håbet om at finde frem til moderen til det spædbarnslig, der blev fundet i en have i Storvorde.